Komisijos reglamentas (EEB) Nr. 3846/87
1987 m. gruodžio 17 d.
nustatantis žemės ūkio produktų, kuriems skiriamos eksporto grąžinamosios išmokos, nomenklatūrą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro javų rinkos organizavimo [1] su paskutiniais pakeitimais, padarytais Reglamentu (EEB) Nr. 1900/87 [2], ypač į jo 16 straipsnį, ir į kitų reglamentų dėl bendro žemės ūkio produktų rinkų organizavimo atitinkamas nuostatas,
kadangi pagal Tarybos reglamentą (EEB) Nr. 2658/87 [3] 1988 m. sausio 1 d. įsigalios suderinta sistema pagrįsta bendrąjį muitų tarifą bei Bendrijos užsienio prekybos statistikos reikalavimus atitinkanti Kombinuotoji prekių nomenklatūra;
kadangi dėl to produktų aprašymai ir tarifų numeriai, kuriuos reikia nurodyti Komisijos reglamentų, numatančių eksporto grąžinamąsias išmokas už žemės ūkio produktus, prieduose, turėtų būti suformuluoti pagal Kombinuotąją nomenklatūrą;
kadangi, siekiant užtikrinti vienodą žemės ūkio produktų, už kuriuos skiriamos grąžinamosios išmokos, sąrašų pateikimą ir užtikrinti jų taikymą, reikėtų sudaryti su eksporto grąžinamosiomis išmokomis siejamą žemės ūkio produktų nomenklatūrą;
kadangi dėl eksporto grąžinamųjų išmokų sistemos veikimo pobūdžio tam tikrais atvejais Kombinuotąją nomenklatūrą būtina suskirstyti į poskyrius; kadangi, norint identifikuoti šiuos poskyrius ir palengvinti šiems poskyriams priskiriamų produktų duomenų tvarkymą, reikėtų nustatyti Kombinuotąja nomenklatūra paremtus skaitmeninius kodus;
kadangi tuomet, kai grąžinamoji išmoka nustatoma tik kai kurioms Kombinuotosios nomenklatūros subpozicijoms priskiriamiems produktams, siekiant išlaikyti nuoseklią grąžinamųjų išmokų nomenklatūrą ir sudaryti galimybę kompiuteriniam duomenų apdorojimui, dar būtina nurodyti Kombinuotosios nomenklatūros subpozicijos dalį, kuriai grąžinamoji išmoka nenustatyta;
kadangi šiame reglamente numatytos priemonės atitinka tam tikrų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Nustatoma žemės ūkio produktų, už kuriuos skiriamos eksporto grąžinamosiomis išmokomis, nomenklatūra (toliau - nomenklatūra), grindžiama Kombinuotąja nomenklatūra.
Grąžinamųjų išmokų nomenklatūra pateikiama šio reglamento priede.
Į ją įtraukti papildomi Kombinuotojoje nomenklatūroje nenurodyti poskyriai, kuriuose aprašomos prekės, kurioms skiriamos eksporto grąžinamosios išmokos, ir 2 straipsnyje minimi kodiniai numeriai.
2 straipsnis
1. Kiekviena grąžinamųjų išmokų nomenklatūros subpozicija turi vienuolikos skaitmenų kodą, kuriame:
a) pirmieji aštuoni skaitmenys atitinka Kombinuotosios nomenklatūros atitinkamos subpozicijos skaitmeninį kodą;
b) devintas, dešimtas ir vienuoliktas skaitmenys žymi grąžinamųjų išmokų nomenklatūros subpoziciją. Jei Kombinuotosios nomenklatūros subpozicija neskirstoma į smulkesnes dalis, paskutinieji trys skaitmenys grąžinamųjų išmokų nomenklatūroje yra "000".
2. Tabako atveju prie kodo pridedamas dvyliktas skaitmuo, kai skelbiami derliaus metus nurodantys grąžinamųjų išmokų dydžiai.
3 straipsnis
Grąžinamųjų išmokų nomenklatūra Komisija ir valstybės narės naudojasi taikydamos Bendrijos priemones, susijusias su žemės ūkio produktams skirtomis eksporto grąžinamosiomis išmokomis, ir tam tikslui numatytuose dokumentuose įrašomi skaitmeniniai kodai.
Valstybės narės gali derinti grąžinamųjų išmokų nomenklatūrą su kitomis nomenklatūromis.
Komisija Europos Bendrijų oficialiajame leidinyje skelbia nesutrumpintą grąžinamųjų išmokų nomenklatūros redakciją, kuri, laikantis žemės ūkio produktams taikomų eksporto priemonių reguliavimo nuostatų, turi būti taikoma kasmet nuo sausio 1 d.
4 straipsnis
Šis reglamentas įsigalioja 1988 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gruodžio 17 d.